Source: https://24secunde.ro/steaua-eximbank-bucuresti-impune-fieful-cluj-napoca/
Timestamp: 2018-12-15 07:57:42+00:00

Document:
Steaua CSM EximBank București se impune în fieful lui U BT Cluj-Napoca - 24secunde.ro
Steaua CSM EximBank București se impune în fieful lui U BT Cluj-Napoca
In LNBM - ȘtiriTags liga națională, LNBM, steaua csm eximbank bucurești, u bt cluj 27/02/2016 Adrian Micinic
Steaua CSM EximBank București a învins U BT Cluj-Napoca, scor 76-72, în meciul de deschidere al etapei a 24-a din sezonul regulat al Ligii Naționale de baschet masculin – ediția 2015/16. Meciul s-a desfășurat la Sala Polivalentă Cluj-Napoca și s-a bucurat de o asistență de aproximativ 5.500 spectatori.
Jocul a fost extrem de echilibrat, demonstrat de cele 17 schimbări la conducere, 12 situații de egalitate și de faptul că la încheierea fiecărei secvențe echipele au fost despărțite de cel mult o posesie: 19-20 în minutul 10, 34-33 în minutul 20, respectiv 53-53 în minutul 30.
Mai mult, ambele echipe au avut un avantaj maxim de cinci puncte. Așadar, niciun moment în cele 40 minute de joc efectiv una dintre protagoniste nu a reușit să se desprindă la mai mult de două posesii.
Jocul a fost decis în secvența decisivă, atunci când un parțial de 8-0 al Stelei a schimbat situația de la 59-54 în favoarea Clujului, la 62-59 în favoarea militarilor. Ulterior, U BT a reușit să mai egaleze la 67, dar nu a reușit să revină la conducere.
Bill Amis a rupt echilibrul cu două reușite consecutive, pentru ca la finalul întâlnirii Titus Nicoară să transforme o pereche de libere. De notat că Steaua a avut probleme la linia de pedeapsă, inclusiv înaintea reușitelor lui Nicoară prin care s-a stabilit rezultatul final. Nikola Malesevic a irosit două aruncări de pedeapsă, însă Clujul nu a reușit să recupereze, lucru ce a condus la intervenția lui Kyndall Dykes asupra lui Titus Nicoară, sancționată cu greșeală personală.
Steaua a avut 11 reușite de trei puncte cu 52%, față de 5 triple pentru 29% din partea gazdelor. Bucureștenii au avut 52% la aruncările din acțiune, iar Clujul a terminat cu 45%.
Marko Marinovic a totalizat 18 puncte, 4 pase decisive și 5 posesii pierdute. Nikola Malesevic a avut 14 puncte, 4 recuperări, iar Titus Nicoară a reușit 12 puncte și 6 recuperări pentru învingători.
Ivan Zigeranovic a totalizat 20 puncte, 6 recuperări (5 ofensive), Filip Adanovic a adăugat 13 puncte, iar Kyndall Dykes a terminat cu 12 puncte, 7 recuperări, 4 pase decisive și 3 intercepții fiind folosit aproape tot meciul în angrenajul Clujului.
Levi Szijarto a fost titularizat în angrenajul Stelei CSM EximBank București la poziția 2. El a fost românul trimis în cvintetul de start de Claudiu Fometescu, iar la poziția 4 a fost titularizat americanul Bill Amis în detrimentul lui Titus Nicoară. Explicația este plauzibilă. Pankracije Barac este accidentat, iar în locul său la poziția 2 a fost legitimat americanul Porter Troupe. Acesta a avut doar câteva zile alături de noua echipă, fiind destule lucruri de asimilat pentru un jucător legitimat în a 2-a jumătate a sezonului la o echipă precum Steaua. Troupe a debutat pentru Steaua cu 9 puncte, 4 pase decisive, o intercepție și un capac pentru 11 la eficiență, cu 4 la +/- în 26 minute de joc. Pe de altă parte, Steaua a jucat finalul meciului cu Nicoară pe postul românului.
Steaua a jucat în cinci jucători străini, Simas Galdikas nefiind folosit nicio secundă. Pankracije Barac nu a fost înscris pe foaia de arbitraj, croatul fiind accidentat.
U BT Cluj-Napoca a jucat această partidă în cinci jucători străini. Andrei Kalnichenko nu a fost înscris pe foaia oficială din cauza unei probleme medicale descoperite în preziua meciului. De asemenea, ardelenilor le-a lipsit căpitanul Tudor Jucan, în continuare accidentat. Acesta a ratat al 2-lea meci consecutiv. În plus, Branko Jorovic a suferit o accidentare la genunchi. Imaginile surprinse la DigiSport au indicat o accidentare serioasă. Rămâne de văzut despre ce fel de accidentare este vorba, însă e cert că sârbul s-a lovit la genunchiul accidentat deja o dată în acest sezon competițional.
Adrian Guțoaia a debutat pentru U BT Cluj-Napoca. Sportivul în vârstă de 26 ani nu a reușit să marcheze. El a terminat cu 0/3 la aruncările din acțiune, a reușit 2 pase decisive și o recuperare pentru -7 la +/- și zero la eficiență în opt minute de joc.
U BT Cluj-Napoca își vede întreruptă seria de zece victorii consecutive pe teren propriu. Ardelenii au cedat în propriul fief pe parcursul primei etape, cu Dinamo București. Clujul are 16-8 la general după acest meci și se situează pe locul al 3-lea.
Steaua CSM EximBank București obține cea de-a 8-a victorie consecutivă. Echipa pregătită de către Claudiu Fometescu a ajuns la 17-7 și urcă pe locul al 2-lea în LNBM.
Scorul direct al confruntărilor directe în acest sezon devine 2-1 în favoarea lui U BT Cluj-Napoca.
Etapa următoare programează deplasarea Clujului la Sibiu. În schimb, Steaua primește vizita Craiovei.
O privire asupra Craiovei după venirea lui Bogdan ...
Toate meciurile ultimei etape se dispută sâmbătă (...

References: CSM 
 CSM 
 csm 
 CSM 
 CSM 
 CSM